Membri Parlamentari, nhar il-Ħamis, laħqu ftehim politiku dwar ir-Riżerva ta' Aġġustament wara Brexit ta' €5.4 biljun. Skond l-iktar informazzjoni reċenti dwar kif il-fond ta' bosta biljuni ta' euro għandu jitqassam bejn l-Istati Membri, is-sehem ta' Malta se jammonta għal ftit aktar minn €40.5 miljun. Ir-Riżerva ta' Aġġustament għall-Brexit (BAR) tiffoka fuq pajjiżi u setturi li intlaqtu l-agħar mit-tluq tar-Renju Unit mill-UE. Dan jikkunsidra l-aktar it-telf tal-kummerċ b'enfasi fuq is-settur tas-sajd. Il- €40.5 miljun ta' Malta f'miżuri biex jgħinu jtaffu l-effett tal-Brexit fuq l-ekonomija jistgħu, skond il-ftehim tal-Ħamis, jinkludu: Appoġġ għan-negozji (speċjalment l-SMEs), li jaħdmu għal rashom u l-komunitajiet lokali, Investimenti fil-ħolqien tal-impjiegi u l-integrazzjoni mill-ġdid fis-suq tax-xogħol, Appoġġ biex jiġu megħjuna ċ-ċittadini li jirritornaw mir-Renju Unit bħala konsegwenza tal-Brexit biex jintegraw mill-ġdid, u Appoġġ għall-funzjonament tal-fruntiera, , saħħa, kontrolli fitosanitarji u ta' sigurtà, kontrolli tas-sajd, ċertifikazzjoni u skemi ta' liċenzjar.